SPRÁVA KOMISIE EURÓPSKEMU PARLAMENTU A RADE

Činnosti EÚ v oblasti výskumu a technického rozvoja a monitorovanie programu Horizont 2020 v roku 2019

1. Súvislosti

Táto správa bola vypracovaná podľa článku 190 ZFEÚ a článku 7 Zmluvy o Euratome, článku 31 rámcového programu Horizont 2020 a článku 21 programu Euratomu, ktorým sa dopĺňa program Horizont 2020. Uvádza sa v nej stručný, neúplný prehľad kľúčových opatrení prijatých v roku 2019. Od roku 2017 sa v tejto správe odkazuje na prehľad programu Horizont 2020 , ktorý obsahuje ďalšie podrobné údaje o monitorovaní.

2. Politický kontext

Európska rada prijala v júni 2019 Nový strategický program EÚ na obdobie 2019 – 2024 , v ktorom sa stanovujú prioritné oblasti, v rámci ktorých sa majú usmerňovať činnosti Európskej rady a riadiť pracovné programy ostatných inštitúcií EÚ.

Výskum a inovácie zohrávajú kľúčovú úlohu v šiestich politických usmerneniach Komisie pod vedením predsedníčky von der Leyenovej na prijímanie politických rozhodnutí a vykonávanie založené na dôkazoch a ako prostriedok na dosahovanie cieľov. Ide najmä o európsku zelenú dohodu (oznámenie Komisie prijaté v decembri 2019), ktorej cieľom je urobiť z Európy do roku 2050 prvý klimaticky neutrálny kontinent na svete. Priority „ Európa pripravená na digitálny vek “ a „ hospodárstvo, ktoré pracuje v prospech ľudí “ majú výrazný vplyv na prelomový výskum a revolučnú inováciu a najmä na Európsku rada pre inováciu (EIC). Výskum a inovácie budú dôležité aj v prípade priorít „ podpora európskeho spôsobu života “, „ silnejšia Európa vo svete “ a „ nový impulz pre európsku demokraciu “.

3. Politický rámec pre výskum a inováciu

3.1. Horizont Európa

Parlament a Rada dospeli v marci/apríli 2019 k politickej dohode o významných aspektoch návrhu právnych predpisov týkajúcich sa rámcového programu Horizont Európa/pravidiel účasti a šírenia a osobitného programu (oboje v rámci ZFEÚ), ktorou sa potvrdzujú nové prvky zavedené v návrhoch Komisie. Na tomto základe Komisia začala strategické plánovanie prvého strategického plánu programu Horizont Európa.

Strategické plánovanie

Ako doplnok intenzívnej internej spoločnej tvorby Komisia začala rozsiahly a inkluzívny proces spoločného navrhovania s Parlamentom, členskými štátmi, so zainteresovanými stranami a s verejnosťou. Zahŕňal podujatia, ako sú prvé Európske dni výskumu a inovácie ( R&I Days 2019 ), ktoré sa konali v septembri 2019 a ktorých výsledkom bol dokument Orientations towards the first Strategic Plan for Horizon Europe (Hlavné smery vedúce k prvému strategickému plánu programu Horizont Európa). V tomto dokumente sa uvádzajú výsledky fázy spoločného navrhovania a sú doň zahrnuté možné vplyvy, na ktoré sa treba zamerať v rámci prvého strategického plánu. Na prípravu stratégie vykonávania programu Horizont Európa zároveň poslúžil proces komplexného spoločného navrhovania vrátane internetového prieskumu (pozri záverečnú správu ). Táto stratégia poskytuje jednotný rámec pre všetky aspekty vykonávania. Je navrhnutá v záujme ďalšieho zjednodušenia a od začiatku umožní dosahovanie cieľov a nových prvkov programu.

Misie

Jedným z hlavných nových prvkov programu Horizont Európa je zavedenie misií . Parlament a Rada odsúhlasili päť oblastí potenciálnych misií. Na základe výzvy na vyjadrenie záujmu sa v roku 2019 zriadilo päť výborov pre misie, ktoré zodpovedajú týmto piatim oblastiam. Výbory združujú odborníkov v oblastiach výskumu a inovácií, tvorby politík, občianskej spoločnosti a organizácií odborníkov. V júli boli oznámené mená predsedov výborov a výbory začali v septembri pracovať na poradenstve v prípade konkrétnych misií. V záujme podpory práce výborov pre misie sa začali vytvárať prognózy v súvislosti s každou oblasťou. Každá oblasť misie má zhromaždenie, v ktorom je združený veľký počet odborníkov na vysokej úrovni, ktorí poskytujú ďalšie nápady, vedomosti a odborné znalosti.

Európske partnerstvá